AaB havde en negativ egenkapital ved årsskiftet på mere end 22 millioner kroner, og derfor besluttede ledelsen tidligere på året at forsøge sig med en aktieudvidelse. Fredag offentliggjorde nordjyderne detaljerne i den tidligere annoncerede fortegningsemission, og her fremgår det, at der udbydes lidt mere end 250 millioner aktier til en pris på 30 øre per aktie. Alt i alt kan AaB hente godt 75 millioner kroner ved emissionen, hvis alle aktier bliver solgt. De nuværende AaB-aktionærer har fortegningsret, og for hver AaB-aktie, man har i forvejen, får man ret til at tegne 17 nye aktier. Der er tegning i perioden fra 4. til 15. august, begge dage inklusive. AaB har fået bindende tilsagn på tegning af aktier for godt 30 millioner kroner.

Opsummering:
AaB offentliggør detaljer i den tidligere annoncerede emission. Klubben udbyder over 250 millioner aktier.